Line Barfod (EL), 2010-04-06:
Det er et dybt asocialt forslag, som Liberal Alliance har fremsat.
Det vil ramme rigtig mange mennesker, hvis der kommer opbakning til at gennemføre det, mennesker, som har knoklet et meget langt liv på arbejdsmarkedet, som virkelig har gjort en stor indsats, og som simpelt hen ikke kan hænge sammen længere, men som holder ud, indtil de kan gå på efterløn, og derefter har en mulighed for at trække sig tilbage.
Derudover bygger forslaget på en myte, en myte om, at hvis bare man afskaffer efterlønnen, kommer der lige pludselig mange, mange tusinde job dalende ned fra himlen.
Der er ikke kommet noget som helst bud fra nogen af de partier, der siger, at de går ind for at afskaffe efterlønnen, på, hvor alle de her job skal komme fra.
Det, at en masse mennesker får frataget efterlønnen, gør jo ikke, at de pludselig kommer i arbejde.
Udgiften til dagpenge er altså højere end udgiften til efterløn.
Når folk går på efterløn, er det ikke for at få flere penge – de går ned i indkomst, når de går på efterløn – så er det som regel for at få fred, hvis de er arbejdsløse, eller fordi de ikke har nogen mulighed for at holde til et arbejde længere, eller fordi de er blevet fyret.
I øjeblikket er vi ikke i en situation, hvor der mangler arbejdskraft.
Tværtimod har vi en eksplosivt stigende ungdomsarbejdsløshed.
Med de erfaringer, vi har fra dengang, vi havde en meget høj ungdomsarbejdsløshed i 1980'erne, ved vi, at der er en enorm risiko for, at mange af de unge, der ikke får en chance på arbejdsmarkedet i dag, aldrig nogen sinde kommer ind på arbejdsmarkedet og så vil være udstødt af arbejdsmarkedet resten af deres liv.
Det burde man være optaget af fra Liberal Alliances side.
Det er virkelig noget, der har betydning både for mennesker og for vores fremtidige samfundsøkonomi, altså hurtigst muligt at få sikret, at alle unge kommer i arbejde.
Det handler om at sikre, at vi får offentlige investeringer, så man kommer i arbejde.
Det handler om at sikre, at vi får pålagt, at der skal være praktikpladser, sådan at de unge får en mulighed for at få en uddannelse og for at færdiggøre deres uddannelse.
Det handler om at få sat gang i en masse grønne job og sikre, at vi også har noget at leve af i fremtiden.
Det handler om at sikre, at der også i fremtiden er industriproduktion i Danmark, frem for at det hele skal outsources til andre dele af verden, hvor man har elendige løn- og arbejdsvilkår.
Hvis man er optaget af, at folk skal blive længe på arbejdsmarkedet, så handler det om at sikre, at der er et rigtig godt arbejdsmiljø, så folk ikke bliver slidt ned.
Så længe vi har 10.000-15.000 mennesker, der hvert år blive udstødt af arbejdsmarkedet, fordi de er blevet slidt ned af et dårligt arbejdsmiljø, så ligger der en kæmpe udfordring dér.
Vi har flere hundredtusinde mennesker, der er blevet sat uden for arbejdsmarkedet, som vi burde sikre fremover kan være med på arbejdsmarkedet, så meget som de nu har mulighed for at bidrage.
Vi burde sikre gode seniorjob, som hr. Eigil Andersen også var inde på, i stedet for det, som Liberal Alliance lægger op til, nemlig at fjerne efterlønnen for de mennesker, der har behov for den, samtidig med at man påstår, at det er for at sikre finansieringen af velfærdssamfundet – den finansiering, som Liberal Alliance selv er med til at fjerne ved at give skattelettelser til de rigeste.
Derudover går man let og elegant hen over de kendsgerninger, der ligger, om, at efterlønnen fører til, at folk faktisk trækker sig senere tilbage fra arbejdsmarkedet, fordi rigtig mange af dem, der er nedslidte, hellere vil holde ud 1 eller 2 år mere, indtil de kan komme på efterløn, end de vil igennem hele den ydmygende og langstrakte proces, det er et søge førtidspension.
Så hvis man fjerner efterlønnen, risikerer man faktisk, at tilbagetrækningsalderen falder, fordi der så vil være flere, der ikke kan holde så længe på arbejdsmarkedet, men vil være nødt til at give op og være nødt til at søge sygedagpenge og derefter førtidspension. Så vil man for alvor hæve tilbagetrækningsalderen, handler det om godt arbejdsmiljø, og det handler om nogle gode seniorjob, og så handler det om at skabe job.
Den store udfordring i Danmark i dag er at sikre, at der er job nok til alle, også job, som man kan bestride, selv om man ikke kan yde 120 pct., som man skal på de fleste arbejdspladser i dag, men måske kun kan yde 50 eller 80 pct.
Det er en stor udfordring, der er noget at tage fat på, det burde være det, man var optaget af.